  Наталья Тетерина Выль ар вакыт — паймымон дыр, куке ваньмыз котырак воштӥське: урамъёс пӧртэм буёло яркыт тылъёсын пишто, чебермам кызъёс но йӧлэсь городокъёс кылдо, пиналъёс Тол Бабайлы гожтэт гожъяло, кузьым возьмало, нош бадӟымъёс нылпиоссылы выжыкыл кылдытыны тыршо. Котькуд адямилэн, котькуд семьялэн вань аслаз сямъёсыз, кудъёсызъя со пумита Выль арез. Ивортодэтъя «Удмуртия» агентство элькунысь тодмо муртъёсын пумиськылӥз но тодӥз, мар соос понна Выль ар, оско-а соос Тол Бабайлы но кызьы валтӥсь тол празднике яратоно муртъёссэс шумпотто.  Кыӵе Выль ар сюлмады тужгес пыремын, тужгес тунсыкоез вал? Владимир Соловьёв, Удмуртиысь лулчеберетъя но туризмъя министр: — Пичи дыръя нуналэн лыдъяськод вал, ку со праздник вуоз. Милям клубын ортче вал бадӟымез валтӥсез ужрад. Туж сыӵе шуныт тодэ ваён, куке клубе пыриськод но, кызлэн зынэз шӧдӥське ни вал. Соин ик шонер шуо, со нылпи праздник шуыса, но тани аръёс ортчемъя но со мылкыд кыле. Татьяна Ишматова, «Удмурт Кенеш» огазеяськонлэн тӧроез, элькунысь Кун Кенешлэн депутатэз: — Вал сыӵе вакыт, куке мон Тол Бабайлы оскемысь дугдӥ. Мон тодӥсько на, школаын дышетскисько вал ни, валасько вал, кузьымъёсты анай но атай тырыло шуыса. Мон сое анаелы верай вал, со Тол Бабай ӧвӧл, дыр, со тӥ милемлы кузьымъёс тырылӥськоды шуыса. Али но тодӥсько на, кызьы мон быдэс Выль арез, куке пуксим ни ӝӧк сьӧры, ку меда кузьым понозы кыз улэ шуыса возьмай. <…> Мыным анае шуэ, тӥ Тол Бабайлы уд оскиське ни бере, ми соку малпаським но кузьым тазьы кузьмаськом, кыз улэ понытэк. Кыӵе ке но со йылпумъян вал, тау но карим, шумпотӥм, туж умой, чебер кузьымъёс вал, собере изьыны выдӥм. Нош тужгес тунсыкоез — мар ке но монэ сайкатэ уйин, огшоры сайкасько. Кызмы чебер тылъёсын ӝуа, мон асме «Щелкунчик» выжыкылын кадь шӧдӥ, куке мон адӟи кыз улысь коньки. Тӧдьы коньки, кудзэ ми пичи дыръя басьтыны луонтэм вал. <…> мон соку малпай, нош кытысь меда со коньки? Ваньзы изё ни, кузьым кузьмамын ни. Ну кызьы Тол Бабай ӧвӧл?! Со чудо ук! И мон выльысен кутски оскыны, со Тол Бабай шуыса. Павел Смирнов, кырӟась, режиссёр, «Элькуновидение-2017» вожвылъяськонын вормись: — Тужгес тодмоез, кудӥз мынам йырам кылемын — мон соку студент вал ай, мон соку Тол Бабай луыса ужай, быдэс группамы «Ува» санаторийын ужамы. Мон соку Тол Бабай вал, кин Лымыныл, кин — кыӵе ке мукет персонаж. Ми студентъёс луыса асьмеос программа лэсьтӥм но отын ужам, Выль арез ужаса пумитам. Верало ук тани, кызьы пумиталод арез, озьы ик ортчоз шуыса. Тӥни со арын туж трос ужмы вал, пайдаё ар ортчиз. Анастасия Шумилова, кылбурчи: — Асьмеос дышемын ӧвӧл ӟеч кылъёс вераны матысь адямиослы, мар ке ялан люкетэ — возьдаськон-а со, яке мар ке мукет — ӧйтӧд. Дырпусысь горд лыдпуслы луыса гинэ ӵемысь яратонмы сярысь вераськом. Ачим но сыче ик, соин мон понна Выль ар — со ӟеч муг вераны матысь адямиослы шунытэсь кылъёс. Ачиз но нунал мар ке шунытэн герӟаськемын, тужгес сюлмам пырем Выль арез пумитай эшеным. Пумитай но шуыны уз луы — яратоно киноосмес учкыса пуким, вераським, валатэк но кылим Выль арлэсь вуэмзэ. Шудо ке тон, ӧвӧл пӧртэмлыкез, кыӵе туннэ нунал, ар, даур… Оскиськоды-а вал Тол Бабайлы? Ку дугдӥды оскемысь? Оло, али но оскиськоды? Владимир Соловьёв: Пичи дыръям оскисько вал, дыр, малы ке шуоно возьмасько вал мон сое. Татьяна Ишматова: Чудолы котьку но оскыны кулэ. Асьмеос валаськом, солы оскытэк улон но сокем тунсыко уз луы. Чудо озьы гинэ уг луы ук. Ог-огмес ми шумпоттыны быгатӥськом маин ке но, сюрпризъёс шуиськом. Инмарлы но оскиськом. Чудо котькуд вамышын ук, асьмеос куддыръя соосты ум синйылтӥське. Павел Смирнов: Мон оскисько вал, со кытын ке вань шуыса, но котьку валасько вал, ми доры зэмос Тол Бабай уг лыкты. <…> Али но оскисько мон (Тол Бабайлы — ред.). Анастасия Шумилова: Тол Бабайлы кин ӧз оскы? Но котькинлэн со аслаз вал, дыр. Пичи дыръям садикын ортчись шулдыръяськонъёс дыръя вуэм Тол Бабай — со алдаськон гинэ шуыса валасько вал (кинлэн ке атаез яке воксё анаез дӥсяськыса вуэ вал, но нылпиосты озьы гинэ уд алда ук). Нош Тол Бабай — со дуннеысь чудолэн, мар ке паймымонлэн одӥг тусэз гинэ ук. Та сярысь малпаськыкум, тодам лыктӥз Иркутскысь Артём Морс кылбурчилэн чебер чуръёсыз:  и деда мороза, и бабы яги, ни фей, ни эльфов, ни гномов, ни говорящей рыбы, ни коварной змеи — ничего этого не бывает. не бывает. но иногда бывает. Асьтэос Тол Бабай яке Лымыныл пӧрмылӥды-а? Владимир Соловьёв: Мон юри лыдӟыса ӧй пукы, но 10-лэсь трос пол. 14–15 ар вал, дыр, мон котькытын — гуртын но, собере Алнашын но, собере армиын но кык ар — Тол Бабай вал. <…> Аръёс пӧлысь кудӥз тодэ лыктэ? Армиын, дыр. Нырысетӥ араз уката но. Мон институт бере служить кари ни <…> лыктэм берам ик тодӥзы режиссёрлы дешетскемме. Офицеръёс шуизы: «Тани тон луод Тол Бабай». Я, дышемын ни, малпасько. Сценарий сётӥзы кыӵе ке но, ортчытӥм нылпиослы ужрад. Воксё Выль ар азьын ӧтизы но шуо: «Тани офицеръёслэн составзылэн юртэз, тон отчы мынӥськод». Лымы нылэз вӧзам сётӥзы, список сётӥзы. Тани, шуом, 37-тӥ квартираын Петя, 7 арес, тани таӵе кузьым сётӥськод. Соос доры пыраса озьы кема ветлӥм, трос нылпиос вал. Владимир Соловьёв Тол Бабай пӧрмыса Фото: Владимир Соловьёвлэн архивысьтыз © Мыным али серем но потэ, ӝож но потэ. Армиын туж ческыт сием потэ, уг тырмы со, огшоры уг тырмы солдатлы. Озьы квартираосы пыраса ветлэм бере офицеръёс юало пиоссылэсь, нылъёссылэсь, Тол Бабайлы мар кулэ кузьманы шуыса. Мар ке но канфет, апельсин, мандарин поттыса, быдэс мешок мыным сьӧрам кузьым келязы вал, голькыт кузьым. Ӵуказеяз со мешокез сиим вал люкыса (солдатъёсын — ред.). Со тӥни Тол Бабайлэн ӟечез шуод-а, мар-а арми улонын. Кӧня ке часлы со милесьтым улонмес капчигес кариз вал, кадь. Нош тужгес секытэз вал, дыр, милям Алнашын Лулчеберетъя ёрос юртын ужакумы. Пересьёслэн юртсы вань отын. Отчы ми васькаськом вал котькуд ар, огшоры дунтэк представлениос сётӥськом вал отын, соослы кырӟаськом, эктӥськом. Собере палатаос кузя ветлӥсько на вал. Кытын ке отын кыллисьёсыз адямиос, султылыны уг быгато ни вал соос. Тӥни соиз секыт, малы ке шуоно борддор сьӧрын, кытын ке кырӟаськом, отын праздник, нош татын борддор та палан кыллисьёс, кудъёсыз улонэн ӟечъясько ни. Озьы ке но, соос доры Тол Бабай пыре ке, синъёссы мукет сямен, кыӵе ке кизили-а, мар-а, улон кизили адӟиськыны кутске вал. Татьяна Ишматова: Мон Лымыныл луыса ужалляй но. Ми Алексей Ложкинэн (али Удмурт йӧскалык театрлэн валтӥсе режиссёрез — ред.) ӵош Выль ар азьын (сыӵе ӝытъёс луо ук кафеосын) удмурт но, ӟуч но кылын нуиськом вал. Эшшо «Шунды» огазеяськонын ужакум, мерлыко огазеяськон ук, артистъёслы тырыны коньдонмы ӧвӧл, асьмеос ик дӥсялляськиськом вал. <…> Пичи дырысен весь ёлкаосы ми пыриськиськом вал, асьмеос сценарий гожтыса школаын дышетскыкумы. Мыным кельше вал кыӵе ке но геройёсты шудыны, тужгес но лекъёссэ. Мыным йӧтэ, соос йыре умойгес кылё но рользы тунсыкогес. Кыӵе ке шыр, комак — вал мынам сыӵе рольёсы. Отын туж тунсыко, кызьы пиналъёс черекъяны кутско, кызьы тонэ куддыръя кокало но. Соос пичиесь ук, уг валало, нош сценарийя тон отын ватскиськод яке соосты мар ке кариськод. Соос чепыльто но куддыръя, маинызы ке но лэзё. Туж тунсыко вал Выль аръёс. Павел Смирнов: Нылпиосы но тодо ачим дӥсяськисько шуыса, ачим луисько шуыса. Но соослы кызьы валэктӥсько: Тол Бабайлэн ужез туж трос, солы юрттӥсьёс кулэ шуыса. Тӥни солы мон юрттӥсько шуыса, озьы. Нылпиосылы котьку Тол Бабай луыса дӥсяськисько. Соослы но тырылӥськом озьы ик (кыз улэ кузьым — ред.). Со милям семьямылэн сямыз-а, мар-а ни. Павел Смирнов Выль ар возьматонын Фото: Павел Смирновлэн архивысьтыз © Анастасия Шумилова: Тол Бабайлы но Лымыныллы пӧрмылэме ӧй вал, кадь. Но пичи дыръям яратӥсько вал аслым аспӧртэм дӥсь дасяны. Огпол кыӵе ке абориген луыны малпай, быдэс арня «Чунга-Чанга» кырӟанэз кырӟаны дасяськи. Малы мыным соку семьяям нокин ӧз вера, мынам кырӟаме чик уг луы шуыса? Потӥ но кырӟай, эктӥ но, кадь. Ой, али сомында дӥсьтонэ мед луысал! Дӥсьтон ик куроно, вылды, али Тол Бабайлэсь. Пичи дыръяды кыз улын кузьымъёс шедьтӥськоды-а вал? Кыӵе кузьым тужгес дуно вал? Владимир Соловьёв: Милям малы ке но ӧй вал озьы. Мон уг тодӥськы, оло, мон вунэтӥ. Гуртын азьло коньдон рос-прос ӧй вал ук. Мон туж возьмасько вал кузьым сыӵе, голькыт кузьымъёс сётъяло вал. Азьло ӧй вал ук, карамель сяна. Карамель, печення, вафли кытысь ке но шедьто вал, школаын (кузьымен — ред.) пакет ке басьтӥськод. Озьы но шумпотӥськод вал ни, малы ке шуоно со кузьым. Татьяна Ишматова: Со конькиез мон туннэ нуналлы но тодӥсько на, кызьы со кыз улысь шедьтэм коньки ласянь мон кема малпаськи вал, оло, со зэм но Тол Бабай понӥз, оло анай-атай понӥзы. Анае но ноку но ӧз усьтӥськы, соос сое басьтӥзы шуыса. Валамон, мон собере ни, бадӟым будыса, валай, сое соос басьтӥзы шуыса. Но соослэн потэ вал, ми выжыкыллы мед оском на шуыса. Соин ик соос кык кузьым дасязы. Одӥгзэ тазьы кузьмазы асьсэлэсь, нош кыкетӥзэ — кыз улэ поныса. Павел Смирнов: Выль ар сяна, Вуж Выль ар вань на ук, со кык арня ӵоже котькуд нунал ми выныным сайкаськом но соку ик кыз улэ бызиськом вал, малы ке шуоно тодӥськом, отын кыӵе ке кузьым луоз шуыса. Котькуд нунал. Выль аре бадӟым кузьымъёс лэсьто вал анае но атае, нош собере котькуд нунал кыӵе ке пичи кузьым луэ на вал. Отын карандаш, фломастер, пичи маке, но туж шумпотӥськом вал ми. Анастасия Шумилова: Пичи дыръям сайкаме бере ик (нош сайкасько вал соку вазь) бызисько вал кыз доры — мар отын? Пичи дыръям, медам агаелы вожъяськы шуыса, милемлы огвыллемгес кузьымъёс басьяло вал, шуом, солы лыз робот, нош мыным — гордзэ. Огзэ тужгес усто кузьым кылем арын эше сётӥз. Ми кыкнамы ик пичи дырысен Виктор Драгунскийлэсь «Денискины рассказы» книгазэ яратӥськом. Огаз веросын герой — Дениска — эшезлы аспӧртэм кузьым дасяз: куасьтэм ӟазег чырты пушкы кӧжы понӥз но чыртылэсь пумъёссэ огазеяз. Сыӵе аспӧртэмлыко аляк поттӥсь шудон. Вот кылем арын мыным эше но сыӵе кузьмаз (бен ма, кыкнамылы ик 25 арес ини шуыса?). Анастасия Шумилова тюбинген нискылан дыръяз Фото: Анастасия Шумиловалэн архивысьтыз © Нош асьтэос кыз улэ пиналъёстылы кузьым тыриськоды-а вал? Владимир Соловьёв: Созэ кариськом вал ни, али туала улон мукет бере. Озьы-тазьы юалляськыса мар ке но тодӥськод, вань анай-атайёс кадь. Али соос, куке оскемысь дугдӥзы (Тол Бабайлы — ред), бадӟымезлэн аслаз нылыз вань ни, соин ик мон соослы али уксёенгес сётыны турттӥсько кузьым. Мар алдалод на соосыз, бадӟымесь, валало ни, асьсэос мыно но мар кулэ басьто ни. Алнашысь лулчеберетъя юртын ужасько вал бере (бадӟым нылы соку пичи вал, садике ветлэ вал ай, кыз пуктоно, солэн аресэз сыӵе, со оске вал соку Тол Бабайлы) милям 4–5 ёлка (утренник — ред.) нуналаз, мыныса уг вуиськы, нош Выль арез кызтэк уд пумита ук. Кык пол-а, мар-а уйин, дас яке укмыс час (ӝыт — ред.) бере, представление бырем бере, пеймыт нюлэскы фонарикен мыныса, отысь пужым лысъёс тӥялъяса сыӵе букет ке но лэсьтӥськом вал ни. Лэсьтӥсько вал ачим, малы ке шуоно валасько со кулэ шуыса, нош дыры ӧвӧл. Тӥни озьы шузияськемъёсы но вань. Татьяна Ишматова: Тодӥсько на, мынам улонам сыӵе учыре вал бере, бадӟым нылы, солы ог 12 арес вал, дыр, со мыным шуиз: «Тырмоз ини монэ татын пичи муртэн кадь малпаны, мон Тол Бабайлы оскисько шуыса. Мон уг оскиськы, со ӧвӧл, тӥ мыным озьы кузьымъёс сёткаськоды». Мон малпай но солы компьютер пыр гожъяса гожтэт лэсьтӥ Тол Бабайлэсь шуыса. Конвертэ понӥ но почта пыр келяй. Отын мон гожтӥ сыӵе кылъёс: «Мон тодӥсько, тон мыным уд оскиськы шуыса, туж жаль, малы ке шуоно кин оске, со доры гинэ мон лыктӥсько». Пичильтык кузьым но (лэзи — ред.), али почта пыр сыӵе луонлыкъёс вань бере. Ми соин ӵош куке мынӥм почтае, <…> со туж-туж паймиз, малы ке шуоно со Тол Бабайлэсь шуыса гожтэмын, но сыӵе кылъёсыз адресной. <…> Со кузьыменыз но гожтэтэныз пуксиз валес вылаз но туж кема малпаськыса пукиз. Кызьы меда, мар меда? Солэн йыраз берганы ваньмыз кутскиз лэся. Со ӧз вала ни: паймыны-а, шумпотыны-а. Павел Смирнов: Соослы но тырылӥськом озьы ик (кыз улэ кузьым — ред.). Со милям семьямылэн сямыз-а, мар-а ни. Али Шарканын Тол Бабайёслэн фестивальзы («Выжыкылысь геройёс Тол Бабайлэн шаераз» — ред.) ортчылэ ук. Нылпиос али татын Россиысь зэмос Дед Морозэз пумитало, Тол Бабайлы но, солы но асьсэлэсь гожтэтсэс киысь кие сёто. Табере мар гожтэмын, киысь кие сётэмын бере, быдэстыны кулэ луоз. Анастасия Шумиловалэн пиналъёсыз ӧвӧл на. Ивортодэтъя «Удмуртия» агентство тӥледыз вуись Выль арен ӟечкыла но сӥзе котьку, арлыддэс чаклатэк, паймымонэзлы оскыны. 2018-тӥ ар трос шумпотон, яратон но вормонъёс мед кузьмалоз. Тегъёс: Удмуртия ТолБабай Мерлык праздникъёс Выльар  